Krieket Suid-Afrika (KSA) sal na verwagting oor die naweek aankondig dat die Paarl wel een van die spanne sal huisves.
KSA het beloof hy sal die kriteria, wat deur ’n onafhanklike paneel gebruik is, bekend maak sodra daar ’n aankondiging is oor watter stede die spanne sal huisves.
In die wandelgange word genoem dat dit ’n ekonomiese besluit was om ’n tweede franchise in die Kaap te hê.
Agt spanne sou aan die aanvanklike T20 Global League deelgeneem het en die Rosestad sou die gasheer vir die Bloem City Blazers gewees het.
Die grootste rede waarom die aanvanklike model, waarin privaat eienaars spanne bekom het, nie op die been kon kom nie, was omdat die uitsaairegte en ’n borgskap nie beklink kon word nie.
KSA het toe op ’n nuwe model van ses spanne besluit waarin SuperSport sy geldelike vennoot was. Die uitsaaier het hom intussen aan dié vennootskap onttrek.
Die krieketunies het onlangs die geleentheid gehad om met ’n voorlegging te wys waarom hulle ’n gasheer moet wees.
Gerugte wil dit hê dat die Rosestad nou gepaai gaan word deur vername wedstryde vorentoe aan die Mangaung Oval toe te ken.
Bloemfontein kan na verneem word die spilpunt wees wanneer Suid-Afrika in 2020 die o.19-Wêreldbeker-toernooi aanbied.